SKRIFTLIG FORESPØRGSEL E-0705/01

af Erik Meijer (GUE/NGL) til Kommissionen

(8. marts 2001)

Om: Euro-tegnets lighed med virksomheden Thomas Cook's logo og det i den forbindelse rejste erstatningskrav på 25 mio. britiske pund

1. Har Kommissionen bemærket artiklen i det nederlandske dagblad NRC Handelsblad lørdag den 3. februar 2001 med overskriften Euro gaat Brussel ponden kosten (Euroen kommer til at koste pund for Bruxelles)?

2. Er Kommissionen bekendt med den i artiklen beskrevne problematik forårsaget af ligheden mellem euro-tegnet og den britiske virksomhed Thomas Cook's logo, som ifølge virksomhedens eget udsagn har været registreret siden 1993?

3. Er der foretaget forudgående undersøgelse af andre registrerede logoer, som ligner euro-tegnet? Indgik Thomas Cook's logo i denne undersøgelse? Hvad var i bekræftende fald resultatet heraf, og hvorledes fortolker Kommissionen dette resultat?

4. Hvad er Kommissionens opfattelse af den i artiklen i NRC Handelsblad anførte påstand fra Thomas Cook om, at den store lighed mellem virksomhedens logo og euro-tegnet vil gøre virksomhedens logo værdiløst?

5. Ledelsen af Thomas Cook har ladet forstå, at virksomheden allerede i 1998 sammen med Kommissionen forsøgte at finde frem til en løsning på denne problematik. Kan Kommissionen bekræfte dette?

6. Hvad er Kommissionens holdning til udtalelsen fra Cook-virksomhedens ledelse om, at Kommissionen aldrig har reageret seriøst på den af Cook fremførte problematik?

7. Er Kommissionen blevet underrettet af Thomas Cook om et muligt erstatningskrav på (som anført i artiklen) 25 mio. pund?

8. Kan Kommissionen bekræfte, at Thomas Cook har sat en frist for et svar fra Kommissionen, og at virksomheden har bebudet, at den i mangel af et svar vil indbringe erstatningskravet for retsinstanserne i slutningen af februar?

9. Deler Kommissionen den opfattelse, at dette på grund af arbejdsgangen ved retsinstanserne muligvis kan føre til en langvarig juridisk procedure?

10. Deler Kommissionen den opfattelse, at det ikke kan udelukkes, at det muligvis kan få konsekvenser for den planlagte tidsplan for euroens indførelse?

11. Såfremt problemerne bliver af en sådan art, at den planlagte indførelsesdato, nemlig den 1. januar 2002, ikke kan overholdes, vil Kommissionen da være villig til i samarbejde med de 12 berørte medlemsstater at opstille en nødplan for en foreløbig bibeholdelse af de eksisterende valutaer?

12. Er Kommissionen villig til at orientere Europa-Parlamentet om dette anliggende og de af Kommissionen opnåede resultater?

13. Hvad er Kommissionens reaktion på Thomas Cook's skadeserstatningskrav på 25 mio. pund?

14. Deler Kommissionen den opfattelse, at Kommissionen må undgå at bringe sig i en sådan position, at der ikke er anden udvej end at lægge det forlangte beløb og dermed skattepenge fra de europæiske borgere på bordet som affindelsessum for at hindre større problemer?

Svar afgivet på Kommissionens vegne af Pedro Solbes Mira

(15. juni 2001)

Kommissionen er bekendt med Thomas Cooks udfald mod eurotegnet.

Da hele sagen er indbragt for Retten i Første Instans, kan Kommissionen hverken udtale sig skriftligt eller mundtligt.

Kommissionen mener dog ikke, at denne sag kan påvirke datoen for euroens indførelse.